The Sunday Times of Malta. Fuq il-faċċata l-ġurnal b’ritratt tal-Prim Ministru Robert Abela, li jitratta dwar atiklu li għandu l-ġurnal b’analiżi tal-ewwel mitt jum ta’ Dr Abela bħala Prim Ministru u l-isfidi kbar li kellu jaffaċċja f’dan il-perjodu qasir. Storja oħra tgħid li  skont stħarriġ li sar minn EMCS Ltd, terz tal-ħaddiema tas-settur privat qed jibżgħu li se jitilfu l-impjieg tagħhom, filwaqt li 33% qalu li matul dan ix-xahar minħabba l-Covid 19, id-dħul tagħhom naqas drastikament.  Mis-settur pubbliku, huma biss 12% li qed jibżgħu li se jitilfu l-impjieg tagħhom. Storja li tgħid li l-membri tal-ekwipaġġ ta’ patrol boat tal-Forzi Armati ta’ Malta qed jiċħdu li wettqu sabutaġġ fuq dgħajsa ta’ immigranti li kienu f’diffikulta’.  L-avukat Herman Mula li qed jirrapreżenta lil dawk li kienu abbord il-patrol boat P52 qal li għandu konvinzjoni morali li s-suldati abbord ma għamlu xejn ħażin.  NGO li tagħmel moniteraġġ tad-dgħajjes tal-immigranti fil-Mediterran, qed tallega li l-immigranti kienu qed jallegaw li ġew attakkati minn dawk abbord fuq il-patrol boat tal-forzi armati u qatgħulhom il-cable. It-Torċa. Fuq il-faċċata r-rapport dwar kif ilbieraħ Malta kellha biss 4 każijiet ġodda ta’ Covid 19. Storja oħra tgħid li fl-ewwel mitt jum tal-Prim Ministru Robert Abela, inħarġu mal-150 avviż legali. Storja oħra tgħid li l-Fond Monetarju Internazzjonali qed ibassar li l-ekonomija Maltija se tegħleb l-isfida tal-Covid 19.  L-istorja li ġiet irrapurtata ftit tal-jiem ilu fuq diversi mezzi tax-xandir aktar kmieni din il-ġimgħa tgħid kif skont il-Fond Monetajru Internazzjonali, l-ekonomija Maltija li wkoll ġiet affettwata mill-Covid 19 se tkun qed tikber b’7 fil-mija s-sena d-dieħla. Il-Mument. Il-faċċata ta’ dan il-ġurnal b’rapport wieħed, u ritratt tal-Kap tal-Oppożizzjoni u Kap Nazzjonalista Dr Adrian Delia fejn ilbeiraħ waqt konferenza tal-aħbarijiet qal li qed jikxef il-qerq tal-Prim Ministru Robert Abela.  Waqt il-konferenza Dr Delia qal li Dr Jason Azzopardi ma kienx qed jaġixxi f’isem l-oppożizzjoni meta f’isem l-għaqda repubblika għamel rapport lill-pulizija fuq il-każ tal-immigranti kontra l-Prim Ministru u l-Forzi Armati ta’ Malta.   Dr Delia qal li filwaqt li l-oppożizzjoni ma trid lil ebda ħajja tintilef, min ma ħaqqux ażil irid jintbagħat lura minnufih. Maltatoday Storja li tgħid li l-Air Malta qed tbassar telf ta’ €130 miljun ewro minħabba l-Covid 19.  Ir-rapport jispjega id-daqqa ta’ ħarta kbira li qed taqla’ l-linja nazzjonali tal-ajru, meta minħabba l-Covid 19 bħal ħafna mill-linji tal-ajru oħrajn, ma tistax topera.  Minħabba l-pandemaija, l-Air Malta kellha tagħti mat-€30 miljun f’rifużjoni lill-klijenti li kienu laħqu xtraw biljetti tal-ajru. Storja oħra tgħid li skont stħarriġ li għamel il-ġurnal, il-maġġoranza tal-Maltin, 73.6% jaqblu mar-restrizzjonijiet imposti mill-Gvern minħabba l-Covid 19.  L-istħarriġ sab ukoll li l-poplu Malti lest li jibqa’ b’dawn ir-restrizzjonijiet sa tmiem is-Sajf. Kullħadd. Fuq il-faċċata ritratt u storja li tgħid li l-bini tal-akkomodazzjoni soċjali jinsab għaddej b’ritmu mgħaġġel ħafna, investiment qawwi minn dan il-Gvern biex iwieżen it-tbatija ta’ dawk li ma jifilħux ikunu sidien ta’ djarhom. Storja oħra tistaqsi jekk il-pajjiż hux se jibda t-triq tal-isabbilta’ hekk kif fl-aħħar jiem il-każijiet tal-Covid 19 f’pajjiżna kienu ftit.  Madanakollu l-Professur Charmaine Gauci qalet li minkejja li temmen li l-pajjiż jinsab miexi fit-triq it-tajba, għad fadal biex il-pajjiż jerħi l-miżuri li ddaħħlu x-xahar li għadda biex tiġi kkontrollata l-imxija tal-virus. The Malta Independent on Sunday Fuq il-faċċata ritratt mill-isbaħ ta’ salib iffurmat minn 4,000 xemgħa f’Zella-Mehlis fiċ-ċentru tal-Ġermanja li nxtegħlu biex jitfakkru dawk li tilfu ħajjithom minħabba l-Covid 19. Storja oħra tgħid li l-Kummissjoni Ewropea qed tikkunsidra t-talba li għamlet Malta biex tintbagħat missjoni tal-Unjoni Ewropea fil-Libja biex tiġi kkontrollata l-immigrazzjoni llegali. L-istatista Vincent Marmara jgħid li filwaqt li huwa pożittiv li n-numru f’dawn il-jiem kienu baxxi, importanti li wieħed jibqa’ jżomm id-distanza soċjali, li skont hu hija l-ikbar fattur biex verament tkun ikkontrollata l-imxija tal-virus. Illum. L-editorjal fuq il-faċċata li hija ddominata mill-kwistjonji tal-immigranti li qed joħorġu mill-Libja, fejn jgħid li n-nies m’għandhomx jitħallew imutu, u li wieħed m’għandux ikun bully maż-żgħir.  Skont l-editorjal, ‘jekk il-ħajja se ssir xi ħaġa li nistgħu ninnegozjaw se nkunu qed nagħmlu żball enormi morali u etiku’. Storja oħra tgħid kif l-aħħar seba’ snin, il-Forzi Armati ta’ Malta salvat 13,000 immigrant.